
In 11 octombrie 2002, s-au împlinit patruzeci de ani de la deschi- 
derea Conciliului al II-lea din Vatican. Pentru noi — credincioşi laici, 
persoane consacrate, seminarişti şi preoți —, această aniversare este un 
prilej potrivit de aducere aminte a modului în care a fost receptat suflul 
conciliar în România (în special în Arhidieceza de Bucureşti şi Dieceza 
de Iaşi), fiindcă astăzi, ca Biserică, suntem în parte rezultatul unor 
opțiuni pastorale din trecutul recent. De la bun început trebuie spus 
că, la noi, receptarea şi, apoi, raportarea la conciliu nu s-au desfăşurat 
în mod normal, cauzele distorsionărilor fiind diferite totuşi de cele pe 
care le-a întâmpinat Biserica din Vest. După cum se ştie, în vremea 
convocării şi desfăşurării lucrărilor conciliului, orânduirea social-politică 
a țării noastre nu era favorabilă schimbului liber de idei, cărți, infor- 
mații, experiențe ecleziale, după cum nu era nici pentru circulația 
liberă a persoanelor dintr-o parte în alta a Europei. De aceea, în privința 
cunoaşterii şi adoptării normelor concilare de la Vatican al II-lea în 
Biserica locală de Bucureşti şi de Iaşi s-a făcut cât s-a putut, în condiţii, 
cum spuneam, nefavorabile, ceea ce a pus în lumină prin contrast 
pasiunea până la jertfirea totală de sine a unor preoți destoinici pentru 
binele poporului lui Dumnezeu. Despre aceste încercări de raportare la 
conciliu şi despre păstorii sufleteşti din acele timpuri vorbesc paginile 
de față ale revistei „Dialog teologic”, care adună câteva mărturii de la 
episcopii şi preoții în vârstă ce au trăit pe viu anii când aveau loc lucră- 
rile Conciliului al II-lea din Vatican şi au fost printre primii ce au 
căutat să pună în aplicare normele liturgice şi pastorale promulgate de 
conciliu. Şi pe această cale, un gând de mulțumire adresat tuturor 
acelora care, în Biserica noastră, au avut de suferit „din cauza” sau 
„pentru cauza” conciliului. 

O idee sau o părere comună traversează comunicările şi mărturiile 
pe care le prezentăm în continuare: deşi au trecut ani buni de la termi- 
narea lucrărilor (37 de ani), Conciliul al II-lea din Vatican este un izvor de 
reînnoire care, din păcate, nu e îndeajuns de cunoscut, trăit şi frecventat. 

De la martorii oculari ce au trăit dincolo de Cortina de Fier aflăm 
că, în perioada imediat următoare conciliului, bucuria reînnoirii conci- 
liare a trecut, iar Biserica din Europa de Vest a intrat ca într-un fel de 
Vinere Sfântă prelungită. „Incepea Vinerea Sfântă”, spune cardinalul 
Suenens, „acesta era timpul morţii lui Dumnezeu, al negării lui Isus ca 

Fiu unic al lui Dumnezeu, al contestării Bisericii ca sacrament de mân- 
tuire. In acelaşi timp, valul de imoralitate, asemenea unei revărsări de 
ape, inunda lumea; mass-media încurajau decadența morală gravă, la 
care societatea permisivă nu reacționa în nici un fel, având şi compli- 
citatea tăcută a multor creştini a căror grijă primordială era aceea de a 
se arăta înțelegători. 

In fiecare Biserică locală au apărut greutăţile. Cu inima strânsă, am 
văzut cum au plecat din Biserică mulţi preoți, călugări şi călugărițe. Cu 
mulți dintre ei, întâlnirile de rămas bun au fost deosebit de dureroase. 
Aceste despărţiri fac rău şi lasă urme de moarte. 

Dar mai erau şi alte motive de tristeţe: de la terminarea conciliului, 
trăirea religioasă scădea constant şi peste tot; numărul chemărilor 
scădea în mod tulburător; noviciatele şi seminariile se închideau; părinții 
creştini vedeau cum fiii lor ajunşi la maturitate părăseau Biserica; 
căminele nu mai erau încălzite de rugăciunea în comun; creştinii erau 
derutaţi de evoluţia conciliară; se accentua polarizarea între tendințe”. 
Iar ceva mai departe, cardinalul Suenens adaugă: „credința mă asigură 
că Dumnezeu este prezent printre noi până la sfârşitul lumii, şi că el 
este mai aproape ca niciodată când întunericul Golgotei îl ascunde de 
ochii noştri”. 

Ştirile contrastante care veneau din Vest în legătură cu reînnoirea 
coniciliară îi făceau pe păstorii noştri să fie extrem de prudențţi. Totuşi, 
timpurile respective nu au fost scutite de neajunsuri şi exagerări. Vrem 
să ne amintim de ele, pentru că: 

1) fac parte din istoria Bisericii noastre locale şi explică într-un fel 
opţiunile pastorale de astăzi; 

2) ne oferă ocazia de a reveni asupra documentelor elaborate de 
părinţii conciliari, invitându-ne să pătrundem mai adânc în spiritul şi 
mentalitatea lor. 

Papa Paul al VI-lea repeta deseori că mentalitatea conciliului nu a 
atins decât o mică parte dintre membrii Bisericii. Acelaşi lucru îl spune 
şi papa loan Paul al II-lea în zilele noastre. In ce priveşte mentalitatea 
conciliară de la noi, putem spune că se face trecerea de la iarnă la 
primăvară, când lumina zilei se măreşte. Într-adevăr, suntem liberi să 
punem în practică normele şi spiritul conciliului. Avem această 
posibilitate, deşi, în practică, nu-i chiar aşa de simplu! 

Din păcate, există o anume rezistență pasivă la documentele conci- 
liului atât din partea preoţilor (teologia conciliară ar fi prea abstractă, 
prea înaltă), cât şi din partea laicilor (care le ignoră aproape total). 
Această rezistență are mai multe cauze, cea mai importantă fiind 
necunoaşterea documentelor. De asemenea, se poate medita asupra 
faptului că nu s-a făcut destul efort pentru a traduce orientările con- 
ciliului într-un limbaj mai simplu, pe înțelesul tuturor. Deseori învăță- 
tura conciliului a rămas un bun descoperit doar de o mână de credincioşi 


1 L.J. SUENENS, Une nouvelle Pentecâte?, Desclée de Brouwer, Paris 1974, 251-252, 254. 

intelectuali. Reînnoirea conciliară nu a pătruns în mentalitaea între- 
gului popor al lui Dumnezeu, ci a rămas la nivelul unui grup restrâns 
de preoţi şi credincioşi. 

Nu trebuie uitat faptul că acest conciliu este o datorie care trebuie 
îndeplinită. Conciliul a definit condiţiile necesare pentru ca Biserica 
să-şi ducă la bun sfârşit misiunea ei de astăzi, iar această lucrare nu se 
face în câteva luni sau în câţiva ani. Este vorba de o muncă zilnică şi 
neîntreruptă. 

In consecință, este necesară asimilarea conciliului de către toți 
membrii Bisericii. Este necesar ca spiritul conciliar să pătrundă menta- 
litatea noastră, fiindcă el este Cuvântul lui Dumnezeu pentru timpu- 
rile de astăzi. Deci, mai întâi trebuie să intre în mentalitatea noastră, 
apoi va intra şi în alegerile noastre existențiale. Numai în felul acesta 
Conciliul al II-lea din Vatican va fi „operațional”?. 

Să amintim faptul că, pentru a nu rămâne literă moartă, Conciliul 
Tridentin a avut nevoie de patru sute de ani, timp în care a fost 
asimilat de clerici, fiindcă acel conciliu era consacrat în chip deosebit 
problemelor cu care se confrunta clerul. Mulţi papi — Pius al IV-lea, 
sfântul Pius al V-lea, Grigore al XIII-lea - şi sfinți - Carol Boromeu, 
Petru Canisius, Robert Bellarmin - au depus eforturi mari pentru a 
răspândi, traduce, explica decretele conciliare, pentru a înființa seminarii, 
a reforma clerul şi a promova formarea sa permanentă. Ceea ce se 
numeşte Catehismul Conciliului Tridentin sau Catehismul Roman a 
fost scris pentru parohi, ca antidot la Catehismul Mare al lui Luther. 
Astfel, pentru a deveni operațional, Conciliul Tridentin a trebuit să fie 
asimilat de clerici. Şi aşa a fost. Dar au fost necesari zeci şi sute de ani 
de muncă permanentă. 

Tot la fel, pentru a deveni operaţional, Conciliul al II-lea din Vatican, 
„conciliul poporului lui Dumnezeu” trebuie să fie asimilat de poporul 
lui Dumnezeu, laici şi preoți, împreună. Aceasta este logica lui. Trebuie 
să fie asimilat de cei cărora le este dedicat, în primul rând. Trebuie 
asimilat de noi. Dacă nu, zădărnicim harul timpului de față. După 37 
de ani de la terminarea lucrărilor conciliului şi după 12 ani de libertate 
pentru Biserica Catolică din România, nu este prea târziu să începem 
(să reluăm?) - preoți şi laici împreună - lectura sistematică, fragment 
cu fragment, a documentelor conciliului pentru a-i înțelege spiritul şi 
pentru a-l pune apoi în practică. Am auzit că undeva la Timişoara, într-o 
parohie greco-catolică, se întâmplă lucrul acesta. Asemenea inițiative 
trebuie încurajte şi răspândite peste tot. 

Conciliul al II-lea din Vatican s-a născut din tradiția Bisericii. Din 
Faptele Apostolilor (cap. 15) aflăm că tradiția apostolică a prevăzut ca, 
în caz de conflict sau de probleme grave, creştinii să recurgă la soluţiile 
pe care le va da un conciliu. Convertirea păgânilor la creştinism şi 
dispensarea lor de riturile iudaice a fost problema primului Conciliu de 


2 Cf. TH. REY-MERMET, Croire, III, Dorguet-Ardandt, Limoges 1979, 3-23. 

la Ierusalim, prezidat de sfântul Petru, dar provocat cumva de lucrarea 
apostolică a sfinților Paul şi Barnaba. In cele din urmă, „Biserica 
întreagă” cade de acord asupra unor probleme pastorale, iar în final se 
spune: „Duhul Sfânt şi noi am hotâriît să nu vi se pună nici o povară...”. 
Deci, în tradiţia creştină a Bisericii zidită pe credința sfântului apostol 
Petru se face conciliu. h 

Şi concilii s-au făcut. In douăzeci de secole de viață creştină a 
Bisericii au fost douăzeci de concilii ecumenice, adică generale, pentru 
că aceste adunări periodice ale tuturor episcopilor catolici constituie o 
funcție vitală a Poporului lui Dumnezeu. După primul Conciliu de la 
Ierusalim, au trecut trei secole până la Conciliul de la Niceea; tot atât 
a trecut de la Conciliul Tridentin (1563) până la Conciliul I din Vatican 
(1869), care a fost întrerupt după opt luni de către Bismark şi Gari- 
baldi. Papa Pius al XI-lea a încercat să reia lucrările acestui conciliu 
neterminat în 1923, la fel şi papa Pius al XII-lea în 1948, dar fără 
succes. 

In 25 ianuarie 1959, la sfârşitul săptămânii mondiale de rugăciuni 
pentru unitatea creştinilor, în bazilica „San Paolo fuori le mura”, papa 
Ioan al XXIII-lea anunţă în public intenţia de a convoca un sinod diecezan 
pentru Roma şi un conciliu ecumenic pentru Biserica universală. Cei 
18 cardinali prezenţi la ceremonie au rămas muţi neştiind ce să creadă 
în acel moment. Totuşi, mai târziu îl vor ajuta pe Ioan al XXIII-lea în 
munca de pregătire şi desfăşurare a conciliului. După terminarea consul- 
tărilor, care au început în 17 mai 1959 (de Rusalii), papa numeşte, un 
an mai târziu (5 iunie 1960), douăsprezece comisii şi trei secretariate 
pentru redactarea schemelor de lucru. In ziua de Crăciun 1961, publică 
bula de deschidere a conciliului în 1962 şi, într-adevăr, la 11 octombrie 
1962, în bazilica „Sfântul Petru”, Biserica Catolică celebrează cu mare 
solemnitate deschiderea celui de-al XXI-lea conciliu general. 

Conciliul va dura până la 8 decembrie 1965, şi se va desfăşura în 
patru perioade numite „sesiuni”. De la noi a participat Mons. Petru 
Pleşca în calitate de peritus, dar numai la sesiunea a III-a şi a IV-a:. 
Prima reuniune generală a avut loc în 13 octombrie 1962, la care au 
fost prezenţi circa 2300 de părinți conciliari. Pe parcursul celor trei ani 
(1962-1965), Conciliul al II-lea din Vatican a produs 16 documente: 
patru constituţii — Dei Verbum, Sacrosanctum concilium, Lumen gen- 
tium, Gaudium et spes; nouă decrete - Ad gentes, Christus Dominus, 
Presbyterorum ordinis, Optatam totius, Apostolicam actuositatem, Per- 
fectae caritatis, Unitatis redintegratio, Orientalium Ecclesiarum, Inter 
mirifica; 3 declarații - Gravissimum educationis, Nostra aetate, 
Dignitatis humanae. 

„Constituția” este un document dogmatic cu valoare doctrinală per- 
manentă; „decretul” este un ansamblu de hotărîri cu caracter practic, 
pastoral, disciplinar; „declarația” oferă orientări, adică direcţii de reflec- 
ție şi de comportament pentru lumea de astăzi. 


3 Cf. „File de arhivă” din prezentul număr al revistei. 

Aceste şaisprezece documente de la Vatican al II-lea au fost schema- 
tizate, discutate, amendate, nuanțate şi votate în final de aproape toți 
cei 2300 de părinţi conciliari. De aceea, trebuie ştiut că documentele nu 
au fost redactate după regulile compoziţiei literare şi, deci, conțin 
pasaje greu de pătruns la prima lectură. In ciuda acestor aspecte, ele 
pot fi exploatate ca o carieră, ca un filon de aur, pentru că „Duhul Sfânt 
şi noi am hotărât să...” este prezent în fiecare pagină a Conciliului al 
II-lea din Vatican. 

Acelaşi Duh Sfânt să întărească Biserica din timpurile noastre, care 
este ispitită de noi forme de pelagianism (ispita lucrurilor, ispita acțiu- 
nii etc.), pe un fond generalizat de nelinişte şi teamă, documentele 
conciliare confirmă credința că „suntem ceea ce suntem prin harul lui 
Dumnezeu”. De aceea, să ne lăsăm conduşi de Duhul conciliului, 
pentru a putea trăi spiritul şi mentalitatea lui. 


